b'\n_START_ARTICLE_\n\xc5\xbditomir Ter\xc4\x8delj\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je obiskoval v rojstnem kraju. Zaradi fa\xc5\xa1isti\xc4\x8dnih pritiskov se je dru\xc5\xbeina preselila v Gorico. Tu je kon\xc4\x8dal vi\xc5\xa1jo trgovsko \xc5\xa1olo in se na tr\xc5\xbea\xc5\xa1ki Univerzi vpisal na Ekonomsko fakulteto. \xc5\xa0tudij je prekinil, ker je bil vpoklican v italijansko mornarico. Bil je sprejet na akademijo vojne mornarice v Livornu. Julija 1943 je postal pomo\xc5\xbeni mornari\xc5\xa1ki \xc4\x8dastnik na vojni ladji Sirtori in bil poslan na vojno podro\xc4\x8dje v Sredozemlju. Ladja je bila septembra 1943 potopljena pri Krfu. Ter\xc4\x8delja, ki je bil med pre\xc5\xbeivelimi so zajeli Nemci in 26. septembra 1943 odpeljali v tabori\xc5\xa1\xc4\x8de Deblin-Irena na Poljsko. Konec vojne je do\xc4\x8dakal v Hamburgu. Sredi avgusta 1945 se je vrnil domov, nadaljeval s \xc5\xa1tudijem in leta 1949 diplomiral._NEWLINE_Po kon\xc4\x8danem \xc5\xa1tudiju se je zaposlil. Pou\xc4\x8deval je na raznih tr\xc5\xbea\xc5\xa1kih poklicnih \xc5\xa1olah. Tast Mirko Legi\xc5\xa1a, znani \xc5\xbeivinozdravnik iz Mavhinj (sedaj ital. Malchina) pri Sesljanu ga je uvedel v \xc4\x8debelarstvo, ki ga je tako vzljubil, da si je ob svojem domu v Vi\xc5\xbeovljah uredil vzoren \xc4\x8debelnjak. Prou\xc4\x8deval je slovensko in mednarodno literaturo in postal cenjen strokovnjak. Bil je med pobudniki in ustanovitelji \xc4\x8debelarskega konzorcija za Tr\xc5\xbea\xc5\xa1ko pokrajino in vrsto let do sredine leta 1985, ko je odstopil tudi njegov predsednik. Z rednimi sestanki in predavanji je skrbel za poglabljanje znanja med \xc4\x8debelarji. Objavljal je strokovne \xc4\x8dlanke v tedniku Gospodarstvo in ve\xc4\x8dkrat predaval tudi za kmetijsko oddajo na Radiu Trst A. Vzdr\xc5\xbeeval je redne stike s \xc4\x8cebelarsko zvezo Slovenije in konzorcijem ju\xc5\xbenotirolskih \xc4\x8debelarjev. Kot predavatelj se je udele\xc5\xbeil tudi nekaterih mednarodnih \xc4\x8debelarskih sre\xc4\x8danj in prireditev.'